ለአምስት ከተሞች የኤሌክትሪክ ኃይል የሚያሠራጭ ማከፋፈያ ማዕከል የእሳት አደጋ ደረሰበት
የችግሩን መንስዔ የሚያጠና ቡድን ወደ ሥፍራው መላኩ ተገልጿልከአዲስ አበባ በ245 ኪሎ ሜትር ላይ በጅማና በሰኮሩ ከተሞች መካከል በሚገኘው፣ ሰኮሩ በመባል በሚታወቀው ለአምስት ከተሞች ኤሌክትሪክ ኃይል የሚያሠራጭ ኃይል ማከፋፈያ ማዕከል ላይ የእሳት አደጋ ደረሰበት፡፡  ማክሰኞ ሰኔ 19 ቀን 2010 ዓ.ም. ከንጋቱ 12፡45 ሰዓት ላይ መነሻው ያልታወቀ የእሳት አደጋ ደርሶ፣ በማከፋፈያ ጣቢያው ካሉ አራት ትራንስፎርመሮችና አንድ ሪአክተር (ማካካሻ ዕቃ) መካከል አንዱ በመቃጠሉ በጅማ፣ በአጋሮ፣ በሚዛን፣ በቴፒና በሰኮሩ ከተሞች ኃይል መቋረጡን የኢትዮጵያ ኤሌክትሪክ ኃይል የትራንስሚሽንና ሰብስቴሽን ሥራ አስፈጻሚ አቶ አበበ ካህሳይ ለሪፖርተር ተናግረዋል፡፡የማከፋፈያ ጣቢው ከተገነባ 16 ዓመታት ከታደሰ ደግሞ አሥር ዓመታት እንደሆነው የገለጹት ሥራ አስፈጻሚው ከግልግል ጊቤ አንድና ሁለት፣ ከወልቂጤና ከጌዶ ኃይል በመቀበል ለተጠቀሱ ከተሞች እንደሚያሠራጭ አክለዋል፡፡ ከጊቤ ሁለት፣ ሁለቱ ትራንስፎርመሮች እያንዳንዳቸው 250 ሜጋ ቮልቴጅ አምፔር እንደሚያገኙ የጠቆሙት አቶ አበበ፣ የተቃጠለው አንዱ ትራንስፎርመር በመሆኑ ኃይል የተቋረጠባቸው ከተሞች ከቀትር በኋላ በዕለቱ ኃይል እንዲያገኙ መደረጋቸውን አስረድተዋል፡፡ የቃጠሎውን ምክንያት የሚያጠና ቡድን ተቋቁሞ ወደ አካባቢው መላኩንና መንስዔው እንደታወቀም ይፋ እንደሚደረግ አስታውቀዋል፡፡  